Rus tilşınası Oleg Trubaçövniñ fikrine köre, Mangup Qaleniñ adı ind-avropa «man kap» — «dağlarnıñ anası» sözlerinden kele. Soñra qırımtatarlar şu isimni «Baba dağ» — «babanıñ dağı» dep tercime ettiler. Amma ilk sefer Mangup adı X as. hazar menbalarında peyda ola. Onıñ içün o, ind-avropa tillerinden degil, türk tillerinden kelip çıqqanı aqqında aytmaq mümkün. Bunen beraber, tarihçı Oleg Vusnıñ fikrine köre, Mangup adı qadimiy german tillerinden kele, çünki belli ki, Mangup Qale civarlarında bayağı vaqıt gotlar yaşağan ediler.